Τα μικρά τερατάκια

Τα ***μικρά τερατάκια*** (αγγλικά: ***Little Monsters***) είναι παιδική σειρά κινουμένων σχεδίων βρετανικής παραγωγής που δημιουργήθηκε από τον Τόνι Γκαρθ. Κεντρικοί ήρωες της σειράς είναι 30 παιδιά που πηγαίνουν ακόμα σχολείο και διαρκώς κάνουν σκανδαλιές. Η σειρά μεταδόθηκε μεταγλωττισμένη και στα ελληνικά από το Star Channel, καθώς επίσης και από το Alter Channel και το Alpha TV, ενώ κυκλοφόρησαν και σε βιντεοκασέτες και DVD. Έχει 1 μόνο κύκλο και έχουν προβληθεί 52 επεισόδια, από τις 14 Σεπτεμβρίου 1998 μέχρι τις 31 Δεκεμβρίου του ίδιου έτους. Η σειρά βασίζεται στα βιβλιαράκια του Τόνι Γκαρθ. Συνολικά, τα βιβλία κυκλοφόρησαν σε 35 χώρες (συμπεριλαμβανομένης και της Ελλάδας) και τα κινούμενα σχέδια προβλήθηκαν σε 23 χώρες (συμπεριλαμβανομένης και της Ελλάδας).

## Πλοκή
Τριάντα άτακτα και ζωηρά πιτσιρίκια κάνουν διαρκώς αταξίες, εντός και εκτός τάξης. Το κάθε παιδί έχει το δικό του χαρακτηριστικό, το οποίο το κάνει ξεχωριστό.

## Χαρακτήρες
* **Μίνωας ο Σούπερ ήρωας**: Ένα μικρό αγόρι που έχει το συνήθειο να προσποιείται πως είναι ο πρωταγωνιστής όλων των προγραμμάτων που βλέπει στην τηλεόραση. Ο Μίνωας παρακολουθεί συνεχώς τηλεόραση, και όταν σταματά να βλέπει ένα επεισόδιο παίζει τον πρωταγωνιστή του. Όταν παρακολουθεί κάτι από άλλη χώρα και γλώσσα, παριστάνει πως μιλάει αυτή τη γλώσσα. Δεν του αρέσει καθόλου όταν οι γονείς του τον απειλούν πως θα κρύψουν την τηλεόραση. Συνήθως τον βλέπουμε με μια στολή σούπερ ήρωα με μια κόκκινη μάσκα και μια κόκκινη κάπα. (TV Trevor)
* **Τρύφωνας ο Σίφουνας**: Ένα παιδί πραγματικός σίφουνας. Όπου και να πηγαίνει τρέχει διαρκώς. Θέλει πάντα να διασκεδάζει, ακόμη και όταν δεν είναι ο κατάλληλος χρόνος ή τόπος για διασκέδαση. (Boisterous Billy)
* **Ζαχαρίας ο Απορίας**:  Είναι ένα υπέρ δραστήριο αγόρι πάντα γεμάτο με ενέργεια. Ο Ζαχαρίας είναι πρόθυμος να μάθει τα πάντα για οτιδήποτε. Ρωτάει ακόμη και τον εαυτό του για ό,τι δεν γνωρίζει. (Curious Calvin)
* **Ματθαίος ο Πειναλέος**: Ένα λαίμαργο παιδί που διαρκώς πεινάει και του αρέσει να τρώει. (Greedy Graham)
* **Χριστόφορος ο Ανυπόφορος**: Ένα παιδί που συνεχώς βαριέται κι έτσι καταλήγει να γίνεται ανυπόφορος στους γύρω του. (Irritating Irving)
* **Αριστείδης ο Αργοπορίδης**: Διαρκώς αργεί για το σχολείο καθώς αργεί να ξυπνήσει. (Too Late Toby)
* **Ρούλης ο Αρρωστούλης**: Ένα παιδί που συνεχώς αισθάνεται άρρωστος. Του αρέσει να μένει στο κρεβάτι του. (Sickly Simon)
* **Τόλης ο Χαζοβιόλης**: Ένα παιδί που διαρκώς κάνει κουταμάρες. Ακόμα και το ντύσιμό του είναι λάθος πολλές φορές. (Silly Sydney)
* **Χάρης ο Γαργαλιάρης**: Ένα παιδί που συνεχώς γαργαλιέται μόλις κάποιος τον αγγίξει και διαρκώς χαχανίζει. (Ticklish Timmy)
* **Κυριάκος ο Φιλαράκος**: Ένα πολύ γλυκό παιδί που του αρέσει να κάνει καινούργιους φίλους, πάντα ευγενικός με όλους. (Friendly Franco)
* **Ευτύχης ο Ξενύχτης**: Ένα παιδί που του αρέσει να μένει ξάγρυπνος τα βράδια. (Wide-Awake Wesley)
* **Τοτός ο Τολμηρός**: Ένα παιδί που τολμάει να κάνει πολλά και ριψοκίνδυνα πράγματα. Μεγάλη του αγάπη είναι να τρέχει με το σκέιτ μπορντ του και να σκαρφαλώνει σε δέντρα. (Dangerous Dave)
* **Άρης ο Βρομιάρης**: Ένα παιδί πολύ βρώμικο, που πολλές φορές προσπαθεί να διατηρηθεί καθαρός αλλά πάντα καταλήγει να λερώνεται. (Dirty Dermot)
* **Κοκός ο Εξυπηρετικός**: Ένα παιδί πολύ καλό, που πάντα προσφέρεται να βοηθήσει τους άλλους ακόμα κι όταν η βοήθειά του είναι περιττή. (Helpful Henry)
* **Ηρακλής ο Αναιδής**: Ένα παιδί πολύ αγενές, που διαρκώς βγάζει γλώσσα ή κάνει αγενείς γκριμάτσες σε όποιον του λέει μια κουβέντα. (Rude Roger)
* **Σωτήρης ο Πειραχτήρης**: Ένα παιδί καλοσυνάτο αλλά μεγάλο πειραχτήρι, που του αρέσει να πειράζει τους άλλους με διάφορα βρώμικα πράγματα που βρίσκει. (Revolting Ronnie)
* **Περικλής ο Απρεπής**: Ένα παιδί πολύ κακομαθημένο που διαρκώς σκαλίζει είτε τη μύτη του είτε το αφτί του μπροστά σε κόσμο. (Pickin' Peter)
* **Αγγελική η Αντιδραστική**: Ένα κορίτσι που αντιδρά σε όλα όσα της λένε τα υπόλοιπα παιδιά ή οι μεγαλύτεροί της. (Contrary Constance)
* **Σάρα η Ξεχασιάρα**: Ένα κορίτσι που διαρκώς ξεχνάει πράγματα. (Forgetful Fiona)
* **Λόλα η Ξερόλα**: Ένα κορίτσι που γνωρίζει τα πάντα κι έχει άποψη για όλα. (Know-All Nancy)
* **Πίτσα η Κατσουφίτσα**: Ένα κορίτσι που διαρκώς κατσουφιάζει και δεν χαμογελάει σχεδόν ποτέ. (Sulky Sue)
* **Μάρα η Μαρτυριάρα**: Ένα κορίτσι που διαρκώς μαρτυράει τους συμμαθητές της στους δασκάλους. (Tell-Tale Tallulah)
* **Αρετή η Αυταρχική**: Ένα κορίτσι που διαρκώς θέλει να γίνεται το δικό της και βλέπει τους πάντες με ύφος αφεντικού. Από τον αδερφό της μέχρι τους μεγαλύτερούς της. (Bossy Bethany)
* **Κλάρα η Ζημιάρα**: Ένα κορίτσι που διαρκώς προκαλεί ζημιές. Ό,τι κι εάν πιάνει, το σπάει αμέσως. (Clumsy Clarissa)
* **Ριρή η Σοβαρή**: Ένα κορίτσι πολύ σοβαρό, χωρίς αίσθηση του χιούμορ. (Serious Sadie)
* **Σάλλυ η Μεγάλη**: Ένα κορίτσι που της αρέσει να ντύνεται, και να της συμπεριφέρονται, σαν να είναι μεγάλη κυρία. (Grown-Up Gabby)
* **Αμέλια η Τέλεια**: Ένα κορίτσι που κάνει τα πάντα στην εντέλεια. Από την εμφάνισή της μέχρι και το πιο απαιτητικό πράγμα. (Perfect Prudence)
* **Λούλα η Ντροπαλούλα**: Ένα κορίτσι που διαρκώς ντρέπεται για οτιδήποτε. (Shy Sophie)
* **Ρόζα η Φασαριόζα**: Ένα κορίτσι που είναι φωνακλού και φασαριόζα. Συνεχώς φωνάζει και διαμαρτύρεται. Για οτιδήποτε... οπουδήποτε... ό,τι κι εάν της λένε να κάνει. (Tantrum Tabitha)
* **Μελπομένη η Αγχωμένη**: Ένα κορίτσι που αγχώνεται για το παραμικρό. (Worried Winnie)

## Εξωτερικοί σύνδεσμοι

* ''Τα μικρά τερατάκια'' στο IMDb

Κατηγορία:Βρετανικές τηλεοπτικές σειρές
Κατηγορία:Παιδικές τηλεοπτικές σειρές κινουμένων σχεδίων